CELEX: 32009R0030
Language: sk
Date: 2009-01-16 00:00:00
Title: Nariadenie Komisie (ES) č. 30/2009 zo 16. januára 2009 , ktorým sa mení a dopĺňa nariadenie (ES) č. 1032/2006 o požiadavkách na automatické systémy na výmenu letových údajov na účely podpory služieb dátových spojení (Text s významom pre EHP)

17.1.2009   
            
            
               SK
            
            
               Úradný vestník Európskej únie
            
            
               L 13/20
            
         
      NARIADENIE KOMISIE (ES) č. 30/2009
   zo 16. januára 2009,
   ktorým sa mení a dopĺňa nariadenie (ES) č. 1032/2006 o požiadavkách na automatické systémy na výmenu letových údajov na účely podpory služieb dátových spojení
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 552/2004 z 10. marca 2004 o interoperabilite siete manažmentu letovej prevádzky v Európe (nariadenie o interoperabilite) (1), a najmä na jeho článok 3 ods. 1,
   so zreteľom na nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (2), a najmä na jeho článok 8 ods. 2,
   keďže:
   
               (1)
            
            
               Oblastné strediská riadenia, ktoré poskytujú služby dátových spojení v súlade s nariadením Komisie (ES) č 29/2009 zo 16. januára 2009, ktorým sa ustanovujú požiadavky na služby dátového spojenia pre spoločný európsky vzdušný priestor (3), by mali mať včas prístup k príslušným letovým informáciám, aby sa umožnilo používanie aplikácií dátového spojenia zem-vzduch.
            
         
               (2)
            
            
               Aby mohlo ďalšie stanovište riadenia letovej prevádzky začať s výmenou údajov s lietadlom v prípade, že príslušné oblastné strediská riadenia nemajú spoločnú prepojovaciu službu dátových spojení, mal by sa zaviesť automatizovaný proces súvisiaci s prihlasovacími informáciami a komunikáciou s ďalším úradom.
            
         
               (3)
            
            
               V súlade s článkom 8 ods. 1 nariadenia (ES) č. 549/2004 bol Eurocontrol poverený vypracovať požiadavky na koordinované zavedenie služieb dátových spojení. Toto nariadenie sa zakladá na výslednej správe o poverení z 19. októbra 2007.
            
         
               (4)
            
            
               Nariadenie Komisie (ES) č. 1032/2006 zo 6. júla 2006, ktorým sa ustanovujú požiadavky na automatické systémy na výmenu letových údajov na účely oznamovania, koordinácie a odovzdávania letov medzi stanovišťami riadenia letovej prevádzky (4), by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia uvedené v tomto nariadení sú v súlade so stanoviskom výboru pre spoločný vzdušný priestor,
            
         PRIJALA TOTO NARIADENIE:
   Článok 1
   Nariadenie (ES) č. 1032/2006 sa mení a dopĺňa takto:
   
               1.
            
            
               V článku 3 sa dopĺňa tento odsek 4:
               „4.   Poskytovatelia leteckých navigačných služieb poskytujúci služby dátových spojení v súlade s nariadením (ES) č 29/2009 zabezpečia, aby systémy uvedené v článku 1 ods. 2 písm. a) a obsluhujúce oblastné strediská riadenia zodpovedali požiadavkám interoperability a výkonnosti špecifikovaným v častiach A a D prílohy I.“;
            
         
               2.
            
            
               Prílohy I a III sa menia a dopĺňajú tak, ako sa uvádza v prílohe k tomuto nariadeniu.
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. januára 2009
      
         
            Za Komisiu
         
         Antonio TAJANI
         
         
            podpredseda
         
      
   
   
      (1)  Ú. v. EÚ L 96, 31.3.2004, s. 26.
   
      (2)  Ú. v. EÚ L 96, 31.3.2004, s. 1.
   
      (3)  Pozri stranu 3 tohto úradného vestníka.
   
      (4)  Ú. v. EÚ L 186, 7.7.2006, s. 27.
   
      PRÍLOHA
      Prílohy I a III nariadenia (ES) č. 1032/2006 sa menia a dopĺňajú takto:
      
                  1.
               
               
                  V prílohe I sa dopĺňa táto časť D:
                  „ČASŤ D:   POŽIADAVKY NA PROCESY PODPORY SLUŽIEB DÁTOVÝCH SPOJENÍ
                  1.   PRESMEROVANIE PRIHLÁSENIA
                  1.1.   Príslušné letové informácie
                  1.1.1.   Informácie podliehajúce procesu presmerovania prihlásenia zahŕňajú najmenej:
                  
                              —
                           
                           
                              identifikáciu lietadla,
                           
                        
                              —
                           
                           
                              letisko odletu,
                           
                        
                              —
                           
                           
                              letisko určenia,
                           
                        
                              —
                           
                           
                              typ prihlásenia,
                           
                        
                              —
                           
                           
                              parametre prihlásenia.
                           
                        1.2.   Pravidlá uplatňovania
                  1.2.1.   V prípade každého letu prihláseného cez dátové spojenie, ktorý má prekročiť hranicu, sa realizuje jeden proces presmerovania prihlásenia.
                  1.2.2.   Proces presmerovania prihlásenia sa aktivizuje v skoršom z časov, ktoré sa určili podľa nižšie uvedeného, alebo čo najskôr po ňom:
                  
                              —
                           
                           
                              parametrický počet minút pred vypočítaným časom preletu koordinačného bodu,
                           
                        
                              —
                           
                           
                              v čase, v ktorom sa let nachádza vo vzájomne dohodnutej vzdialenosti od koordinačného bodu,
                           
                        v súlade s písomnými dohodami.
                  1.2.3.   Kritériá oprávnenosti pre proces presmerovania prihlásenia musia byť v súlade s písomnými dohodami.
                  1.2.4.   Informácie o presmerovanom prihlásení sa uvedú spolu s príslušnými letovými informáciami v prijímajúcom stanovišti.
                  1.2.5.   Stav prihlásenia letu sa môže zobraziť v príslušných pracoviskách v rámci prijímajúceho stanovišťa.
                  1.2.6.   Ukončenie procesu presmerovania prihlásenia vrátane potvrdenia od prijímajúceho stanovišťa sa musí uskutočniť na odovzdávajúcom stanovišti.
                  1.2.7.   Ak sa pri procese presmerovania prihlásenia nepotvrdí jeho ukončenie v rámci príslušných požiadaviek na kvalitu prevádzky, bude to mať za následok spustenie žiadosti o kontakt s lietadlom prostredníctvom dátového spojenia zem-vzduch.
                  2.   OZNÁMENIE ĎALŠIEMU ÚRADU
                  2.1.   Príslušné letové informácie
                  2.1.1.   Informácie podliehajúce procesu oznámenia ďalšiemu úradu zahŕňajú najmenej:
                  
                              —
                           
                           
                              identifikáciu lietadla,
                           
                        
                              —
                           
                           
                              letisko odletu,
                           
                        
                              —
                           
                           
                              letisko určenia.
                           
                        2.2.   Pravidlá uplatňovania
                  2.2.1.   V prípade každého oprávneného letu, ktorý prekračuje hranicu, sa realizuje jeden proces oznámenia ďalšiemu úradu.
                  2.2.2.   Proces oznámenia ďalšiemu úradu sa aktivizuje po tom, čo palubný systém potvrdí prijatie žiadosti o oznámenie ďalšiemu úradu určenej pre lietadlo.
                  2.2.3.   Po úspešnom spracovaní informácie o oznámení ďalšiemu úradu prijímajúce stanovište aktivizuje žiadosť o začatie komunikácie riadiaceho a pilota prostredníctvom dátového spojenia (CPDLC) určenú pre lietadlo.
                  2.2.4.   Ak informácia o oznámení ďalšiemu úradu nebola doručená vo vzájomne dohodnutom parametrickom čase, prijímajúce stanovište uplatní miestne postupy na účely spustenia komunikácie s lietadlom prostredníctvom dátového spojenia.
                  2.2.5.   Informácia o ukončení procesu oznámenia ďalšiemu úradu vrátane potvrdenia od prijímajúceho stanovišťa sa poskytne odovzdávajúcemu stanovišťu.
                  2.2.6.   Ak sa pri procese oznámenia ďalšiemu úradu nepotvrdí jeho ukončenie v rámci príslušných požiadaviek na kvalitu prevádzky, bude to mať za následok spustenie miestnych postupov v odovzdávajúcom stanovišti.“
               
            
                  2.
               
               
                  V prílohe III sa body 2 a 3 nahrádzajú takto:
                  
                              „2.
                           
                           
                              Požiadavky na interoperabilitu a výkonnosť uvedené v bodoch 3.2.4, 3.2.5, 4.2.3, 4.2.4, 5.2.3, 5.2.4, 6.2.3 a 6.2.4 časti B prílohy I a v bodoch 1.2.6, 1.2.7, 2.2.5 a 2.2.6 časti D prílohy I sa takisto považujú za bezpečnostné požiadavky.
                           
                        
                              3.
                           
                           
                              V prípade postupu opravy koordinačných údajov, zrušenia koordinácie, základných letových údajov, zmeny základných letových údajov, presmerovania prihlásenia (logon forward) a oznámenia ďalšiemu úradu sa požiadavky na kvalitu prevádzky uvedené v prílohe II takisto považujú za bezpečnostné požiadavky.“